Γεια σας.
Είμαι δημιουργός παιχνιδιών.
Με το όνειρο της δημιουργίας νέων παιχνιδιών που δεν έχουμε ξαναδεί,
ξεκίνησα να δουλεύω σε μια εταιρεία παιχνιδιών πριν από εννέα χρόνια.
Όταν πρωτοξεκίνησα να δουλεύω εκεί,
πρότεινα πολλές νέες ιδέες στο αφεντικό μου κάθε μέρα.
Όμως, το αφεντικό μου πάντα ρωτούσε
αν είχα τα δεδομένα να αποδείξω ότι θα πουλούσε,
και μου ζήτησε να σκεφτώ τη δημιουργία του προϊόντος
αφού αναλύσω τα δεδομένα της αγοράς.
Δεδομένα, δεδομένα, δεδομένα.
Έτσι, ανάλυσα τα δεδομένα της αγοράς πριν σκεφτώ το προϊόν.
Όμως, δεν μπορούσα να σκεφτώ τίποτα νέο εκείνη τη στιγμή.
(Γέλια)
Οι ιδέες μου δεν ήταν πρωτότυπες.
Δεν μου έρχονταν νέες ιδέες και κουράστηκα να σκέφτομαι.
Ήταν τόσο δύσκολο που αδυνάτισα τόσο πολύ.
(Γέλια)
Είναι αλήθεια. (Χειροκρότημα)
Ίσως να είχατε όλοι σας παρόμοιες εμπειρίες και να νιώσατε κι εσείς έτσι.
Το αφεντικό σας ήταν δύσκολο. Τα δεδομένα ήταν δύσκολα.
Κουραστήκατε να σκέφτεστε.
Τώρα, πετάω έξω τα δεδομένα.
Το όνειρό μου είναι να δημιουργώ νέα παιχνίδια.
Και τώρα, αντί για δεδομένα,
χρησιμοποιώ ένα παιχνίδι που λέγεται "Σιριτόρι" για να μου έρθουν νέες ιδέες.
Θα ήθελα να σας παρουσιάσω αυτή τη μέθοδο σήμερα.
Τι είναι το "Σιριτόρι";
Πάρτε για παράδειγμα, ένα μήλο, έναν ελέφαντα και μια τρομπέτα.
Είναι ένα παιχνίδι που λέτε λέξεις με τη σειρά
που ξεκινούν με το τελευταίο γράμμα της προηγούμενης λέξης.
Είναι το ίδιο και στα Ιαπωνικά και στα Αγγλικά.
Μπορείτε να παίξετε το "Σιριτόρι" όπως θέλετε:
«νέκο, κόρα, ράιμπου, μπουράσι», κτλ. [γάτα, κόλα, συναυλία, βούρτσα]
Θα βγουν πολλές τυχαίες λέξεις.
Κάνετε αυτές τις λέξεις να συνδεθούν με τις ιδέες που θέλετε να σκεφτείτε.
Στην περίπτωσή μου, για παράδειγμα, αφού θέλω να σκεφτώ παιχνίδια,
τι θα μπορούσε να είναι μια γάτα-παιχνίδι;
Μια γάτα που προσγειώνεται αφού κάνει ένα σάλτο από ψηλά;
Τι γίνεται με ένα παιχνίδι με κόλα;
Ένα όπλο-παιχνίδι που ρίχνει κόλα και βρέχετε κάποιον;
(Γέλια)
Οι γελοίες ιδέες είναι εντάξει. Το κλειδί είναι να έρχονται.
Όσο περισσότερες ιδέες παράγετε, σίγουρα θα έρθουν και μερικές καλές.
Μια βούρτσα για παράδειγμα. Μπορούμε να την κάνουμε παιχνίδι;
Θα μπορούσαμε να συνδυάσουμε μια οδοντόβουρτσα με μια κιθάρα και --
(Μουσικοί θόρυβοι) --
έχετε ένα παιχνίδι που παίζετε ενώ βουρτσίζετε τα δόντια σας.
(Γέλια) (Χειροκρότημα)
Ίσως να αρχίσει να αρέσει το βούρτσισμα των δοντιών
στα παιδιά που δεν τους αρέσει.
Μπορούμε να κάνουμε παιχνίδι ένα καπέλο;
Τι λέτε για κάτι σαν ρουλέτα που δοκιμάζετε το καπέλο ένας-ένας,
και μετά, όταν κάποιος το φορέσει, πετάγεται ένας τρομακτικός εξωγήινος
φωνάζοντας «Ααα!».
Αναρωτιέμαι αν θα το ζητάνε σε πάρτι;
Ιδέες που δεν έβγαιναν καθώς κοιτούσατε τα δεδομένα, θα αρχίσουν να εμφανίζονται.
Στην πραγματικότητα, αυτό το κάλυμμα με φουσκάλες για πακετάρισμα,
συνδυασμένο με ένα παιχνίδι, έγινε το "Μάγκεν Ποπ Ποπ",
ένα παιχνίδι που μπορείτε να σκάτε τις φουσκάλες όσο θέλετε.
Είχε μεγάλη επιτυχία όταν κυκλοφόρησε.
Τα δεδομένα δεν είχαν καμία σχέση με την επιτυχία του.
Αν και είναι μόνο σκάσιμο φουσκάλων,
είναι σπουδαίος τρόπος να περνάς χρόνο,
οπότε μοιραστείτε το
μεταξύ σας σήμερα και παίξτε μαζί του.
(Χειροκρότημα)
Συνεχίζετε λοιπόν, σας έρχονται άχρηστες ιδέες.
Σκεφτείτε όλοι σας τετριμμένες ιδέες.
Αν βασίσετε τις ιδέες σας στην ανάλυση δεδομένων και ξέρετε τι στοχεύτετε,
θα καταλήξετε να προσπαθείτε πολύ σκληρά,
και δεν θα μπορείτε να παράγετε νέες ιδέες.
Ακόμη κι αν γνωρίζετε τον στόχο σας,
σκεφτείτε τις ιδέες τόσο ελεύθερα σαν να πετάτε βελάκια με τα μάτια κλειστά.
Αν το κάνετε, σίγουρα θα χτυπήσετε κάπου κοντά στο κέντρο.
Τουλάχιστον ένα θα πάει.
Αυτό θα πρέπει να επιλέξετε.
Αν το κάνετε, αυτή η ιδέα θα έχει ζήτηση
και επιπλέον, θα είναι καινούργια.
Έτσι σκέφτομαι τις νέες ιδέες.
Δεν χρειάζεται να είναι το "Σιριτόρι", υπάρχουν πολλές άλλες μέθοδοι.
Πρέπει απλώς να επιλέξετε τυχαίες λέξεις.
Μπορείτε να ξεφυλλίσετε ένα λεξικό και να επιλέξετε τυχαίες λέξεις.
Για παράδειγμα, μπορείτε να πάρετε δύο τυχαία γράμματα
και να μαζέψετε τα αποτελέσματα
ή να πάτε στο μαγαζί και να συνδέσετε ονόματα προϊόντων
με αυτό που θέλετε να σκεφτείτε.
Το θέμα είναι να μαζέψετε τυχαίες λέξεις,
όχι πληροφορίες από την κατηγορία που σκέφτεστε.
Αν το κάνετε αυτό, συλλέγονται τα συστατικά για τη σύνδεση ιδεών
και δημιουργούν συνδέσεις που θα παράγουν πολλές ιδέες.
Το μεγαλύτερο πλεονέκτημα αυτής της μεθόδου είναι η συνεχής ροή εικόνων.
Επειδή σκέφτεστε τη μία λέξη μετά την άλλη,
η εικόνα της προηγούμενης λέξης παραμένει μαζί σας.
Αυτή η εικόνα θα σχετιστεί αυτόματα με τις επόμενες λέξεις.
Υποσυνείδητα, μια συναυλία θα συνδεθεί με μια βούρτσα
και μια ρουλέτα θα συνδεθεί με ένα καπέλο.
Ούτε καν θα το συνειδητοποιήσετε.
Θα σας έρθουν ιδέες που δεν θα είχατε αλλιώς.
Φυσικά, αυτή η μέθοδος δεν είναι μόνο για παιχνίδια.
Μπορείτε να συλλέξετε ιδέες για βιβλία, εφαρμογές, εκδηλώσεις και άλλα.
Ελπίζω να δοκιμάσετε όλοι σας αυτή τη μέθοδο.
Κάποιο μέλλον θα γεννηθεί από τα δεδομένα.
Όμως, χρησιμοποιώντας αυτό το χαζό παιχνίδι που λέγεται "Σιριτόρι",
ανυπομονώ να δω το συναρπαστικό μέλλον που θα δημιουργήσετε,
ένα μέλλον που δεν μπορείτε καν να φανταστείτε.
Σας ευχαριστώ πολύ.
(Χειροκρότημα)